ITEL ลุ้นรายได้ปี 66 สดใส หลังรับรู้งานประมูล ทะลุ 3 พันล้าน
ITEL คาดรายได้ปี 66 โตสดใส หลังรับรู้โครงการงานรอเข้าประมูลปีนี้ ไม่ต่ำกว่า 3 พันล้านบาท ฟากโบรกแนะ “ซื้อ” ราคาเป้าหมาย 5.50 บาท
ITEL คาดรายได้ปี 66 สดใส หลังรับรู้งานประมูลปีนี้ ทะลุ 3 พันล้านบาท
3 ก.พ. 2566

ผู้สื่อข่าวรายงานว่า บริษัท อินเตอร์ลิ้งค์ เทเลคอม จำกัด (มหาชน) หรือ ITEL คาดแนวโน้มผลการดำเนินงานในปี 2566 มีทิศทางสดใส เพราะยังมีงานประมูลโครงการต่างๆ ที่รอเข้าประมูลในปีนี้ไม่ต่ำกว่า 3 พันล้านบาท อีกทั้งยังมีการขยาย Data center เฟสต่อไปอีก 0.6 เมกะวัตต์ (รวม 1.2 เมกะวัตต์) โดยบริษัทฯ คาดการณ์ว่าจากปัจจัยดังกล่าวจะเข้ามาช่วยหนุนรายได้และกำไรสุทธิปี 2566 เติบโตต่อเนื่อง
โดยสอดคล้องกับบริษัทหลักทรัพย์ ฟินันเซีย ไซรัส จำกัด (มหาชน) คาดว่าแนวโน้มผลการดำเนินงานของหุ้น ITEL ในปี 2566 จะสดใส ทั้งนี้มาจากการที่ในช่วงปลายปี 2565 บริษัทฯ ได้อยู่ระหว่างยื่นประกวดราคาหลายโครงการ มูลค่าราว 3-4 พันล้านบาท และคาดว่าจะมีการเร่งทยอยส่งมอบงานในปี 2566 ซึ่งจะเข้ามาเติม Backlog ในปี 2566 ซึ่งในปัจจุบันที่มีแบ็กล็อกอยู่ราว 3.2 พันล้านบาท รับรู้จากธุรกิจ Data service และ Data center พร้อมคาดกำไรปี 2566 อยู่ที่ 323.40 ล้านบาท เพิ่มขึ้น 30.9% เมื่อเทียบกับงวดเดียวกันของปีก่อน
ส่วนราคาหุ้นที่ปรับลงแทบตลอดทั้งปี 2565 ส่งผลให้ค่า PE ของปี 2566 ลดลงเหลือ 17.6 เท่า และ EV/EBITDA เหลือเพียง 7.3 เท่า โดยนักวิจัยยังคงแนะนำ “ซื้อ” แล้วมีการปรับราคาเป้าหมายใหม่ในปี 2566 ที่ 5 บาท ทั้งนี้อิง PE 25 เท่า PEG 1.0 ใกล้เคียงค่าเฉลี่ย PE ย้อนหลัง 5 ปี ที่ 23 เท่า
ด้านบริษัท หลักทรัพย์ ดาโอ (ประเทศไทย) จำกัด (มหาชน) ระบุว่า คาดกำไรสุทธิไตรมาส 4/65 ของหุ้น ITEL จะเติบโตจากไตรมาสก่อนหน้า อันเนื่องมาจากปัจจัยฤดูกาล โดยประเมินกำไรสุทธิอยู่ที่ 81 ล้านบาท ลดลง 14% เมื่อเทียบกับงวดเดียวกันของปีก่อน แต่เพิ่มขึ้น 51% จากไตรมาสก่อนหน้า โดยเมื่อเทียบกับงวดเดียวกันของปีก่อนลดลงจากต้นทุนทางการเงินที่เพิ่มขึ้นหลังนำ Data center เข้ากองทุน
โดยคาดกำไรสุทธิเพิ่มขึ้นจากไตรมาสก่อนหน้าเกิดจากการรับรู้รายได้ในส่วนของธุรกิจ Installation ซึ่งเข้าช่วง high season ขณะที่รายได้รวมไตรมาส 4/2565 คาดอยู่ที่ 1.1 พันล้านบาท เพิ่มขึ้น 4% เมื่อเทียบกับงวดเดียวกันของปีก่อน และเพิ่มขึ้น 40% จากไตรมาสก่อนหน้า ทั้งนี้ปัจจัยหลักมาจากธุรกิจ Installation ในขณะที่ธุรกิจอื่น Network rendering และ Data center ยังทรงตัว ส่วนอัตรากำไรขั้นต้น (GPM) ประเมินไว้ที่ 18% ยังคง structure เดิมเมื่อเทียบกับงวดเดียวของปีก่อน และเมื่อเทียบจากไตรมาสก่อนหน้า
ทั้งนี้นักวิจัยประมาณการกำไรสุทธิปี 2565-2566 ยังคงมีงานรอประมูลอีกมากหากกำไรไตรมาส 4/2565 ออกมาใกล้เคียงกับประเมินจะทำให้กำไรสุทธิปี 2565 อยู่ที่ 256 ล้านบาท เพิ่มขึ้น 2% เมื่อเทียบกับงวดเดียวกันของปีก่อน โดยยังอยู่ในกรอบประมาณการเดิม ขณะที่กำไรสุทธิปี 2566 เบื้องต้นยังคงไว้ที่ 323 ล้านบาท เพิ่มขึ้น 26%เมื่อเทียบกับงวดเดียวกันของปีก่อน จากงาน Installation ที่คาดหวังมีมากขึ้นหลังโควิด-19 โดยเบื้องต้นบริษัทประเมินมีงานใน pipeline ที่รอเข้าประมูลในปี 2566 ไม่ต่ำกว่า 3 พันล้านบาท นอกจากนี้ยังมีการขยาย Data center เฟสต่อไปอีก 0.6 เมกะวัตต์ (รวม 1.2 เมกะวัตต์) เป็นอีกปัจจัยหนุน ทั้งนี้ยังคงแนะ “ซื้อ” ราคาเป้าหมาย 5.50 บาท